Il-Kummissjoni Ewropea rċeviet l-ewwel applikazzjoni preliminari tagħha mill-Italja għal għajnuna finanzjarja mill-Fond ta' Solidarjetà tal-Unjoni Ewropea biex tindirizza t-tifqigħa tal-coronavirus u l-effetti tagħha. L-Italja hija mistennija tissottometti iktar dettalji fil-ġimgħat li ġejjin. Mill-1 ta' April 2020, wara l-proposta tal-Kummissjoni għal Inizjattiva ta' Investiment fir-Rispons għall-Coronavirus, l-Istati Membri tal-UE jistgħu japplikaw għal għajnuna mill-Fond ta' Solidarjetà tal-Unjoni Ewropea għal raġunijiet ta' emerġenzi tas-saħħa. Il-Kummissarju għall-Koeżjoni u r-Riformi, Elisa Ferreira, qalet: “L-Italja bħalissa hija l-Istat Membru l-aktar milqut mill-kriżi tal-coronavirus, u hija l-ewwel pajjiż li qiegħed japplika għall-għajnuna mill-Fond ta' Solidarjetà tal-Unjoni Ewropea f'dan il-kuntest. Grazzi għall-iskop estiż tiegħu, li issa jinkludi wkoll l-emerġenzi fis-saħħa pubblika, il-Fond huwa parti mill-għodda li l-Kummissjoni varat malajr sabiex ittaffi l-piż fuq il-baġits tal-Istati Membri, bħala turija konkreta tas-solidarjetà Ewropea f'dawn iż-żminijiet diffiċli.” Il-passi li jmiss Il-Kummissjoni Ewropea se tiġbor l-applikazzjonijiet kollha marbuta mal-coronavirus sal-24 ta' Ġunju 2020 u mbagħad tevalwahom f'pakkett sabiex tiżgura trattament ġust tal-każijiet kollha. Imbagħad se tippreżenta proposta għal għajnuna finanzjarja lill-Parlament Ewropew u lill-Kunsill. Il-Kummissjoni se taħdem fuq l-applikazzjonijiet kollha f'pakkett wieħed, mhux min jiġi l-ewwel jinqeda l-ewwel. Dan jiżgura li r-riżorsi disponibbli jiġu mqassma b'mod ġust u ekwitabbli fost l-Istati Membri kollha li jkunu l-agħar milquta minn din l-emerġenza tas-saħħa. Sfond Bħala parti mill-Inizjattiva ta' Investiment fir-Rispons għall-Coronavirus, fit-13 ta' Marzu il-Kummissjoni pproponiet l-estensjoni tal-iskop tal-Fond ta' Solidarjetà tal-Unjoni Ewropea, sabiex il-Fond ikun jista' mhux biss jipprovdi għajnuna finanzjarja wara diżastri naturali, iżda wkoll f'każ ta' emerġenzi kbar tas-saħħa. Din il-proposta ġiet approvata f'ħin rekord mill-Parlament Ewropew u mill-Kunsill, u daħlet fis-seħħ fl-1 ta' April 2020. Għall-2020, il-Fond għandu EUR 800 miljun disponibbli f'għajnuna finanzjarja għall-pajjiżi tal-UE l-agħar milquta minn din il-kriżi. L-għajnuna finanzjarja għandha l-għan li ttaffi l-piż finanzjarju tal-miżuri ta' rispons immedjat, bħal provvista ta' assistenza medika u l-akkwist ta' tagħmir mediku, għajnuna lill-gruppi vulnerabbli, miżuri ta' konteniment tal-firxa tal-marda, it-tisħiħ fit-tħejjija, u oħrajn. Għal aktar informazzjoni Stqarrija għall-istampa: COVID-19: Il-Kummissjoni tistabbilixxi rispons ikkoordinat Ewropew biex tagħmel tajjeb għall-impatt ekonomiku tal-coronavirus MEMO: Rispons Ikkoordinat Ewropew dwar il-Coronavirus: Mistoqsijiet u Tweġibiet Sit elettroniku dwar il-Fond ta' Solidarjetà tal-Unjoni Ewropea